వేతనం అక్కర్లేదు
- తిరస్కరించిన గుహ, విక్రమ్‌
నవతెలంగాణ, ముంబయి : సుప్రీంకోర్టు నియమిత పాలకుల కమిటీ (సీఓఏ) సభ్యులుగా గౌరవ వేతనాన్ని మాజీ సభ్యులు చరిత్రకారుడు రామచంద్ర గుహ, నేషనల్‌ స్టాక్‌ ఎక్ఛేంజ్‌ సీఈవో విక్రమ్‌ లిమామె తిరస్కరించారు. ఈ మేరకు బుధవారం బీసీసీఐ చీఫ్‌ ఫైనాన్షియల్‌ అధికారికి ఈ మెయిల్‌ పంపారు. 2017 నుంచి పాలకుల కమిటీ సభ్యులుకు నెలకు.10-12 లక్షల చొప్పున గౌరవ వేతనంగా సుప్రీంకోర్టు నిర్ణయించింది. 48 గంటల్లోగా సొమ్ము ఖాతాల్లో జమ చేయాలని ఆదేశించింది. 33 మాసాలు సీఓఏలో కొనసాగిన చైర్మన్‌ వినోద్‌ రారు, డయాన ఎదుల్జీలు సుమారు రూ. 3.6 కోట్లు అందుకోనున్నారు. ఇటీవల నూతనంగా వచ్చిన లెఫ్టినెంట్‌ కల్నల్‌ రవి సుమారు రూ. 1.17 కోట్లు అందుకోనున్నాడు. 2017లో నాలుగు నెలలు కొనసాగిన రామచంద్ర గుహ రూ. 40, ఏడు మాసాలు కొనసాగిన విక్రమ్‌ లిమాయె రూ. 70 లక్షల వరకూ వేతనం అందుకోవాల్సి ఉంది. ఈ మేరకు బీసీసీఐ సీఎఫ్‌ఓ వారికి లేఖలు రాశారు. పాలకుల కమిటీ తొలి సమావేశంలోనే ఎటువంటి వేతనం అవసరం లేదని రామచంద్ర గుహ, విక్రమ్‌ లిమాయె స్పష్టం చేశారు. కానీ డయాన ఎదుల్జీ వేతనం కావాల్సిందేనని పట్టుబట్టడంతో సమావేశానికి రూ. 1 లక్ష చొప్పున ఇవ్వాలని చైర్మన్‌ వినోద్‌ రారు నిర్ణయించారు. వేతనం అక్కర్లేదని ముందే చెప్పాం కాబట్టి, ఈ సొమ్ము తీసుకునేందుకు అంతరాత్మ అంగీకరించదని రామచంద్ర గుహ అన్నారు.
మీ స్నేహితులకు రికమెండ్ చెయ్యండి